CELEX: 32021D2185
Language: lt
Date: 2021-12-06 00:00:00
Title: Komisijos įgyvendinimo sprendimas (ES) 2021/2185 2021 m. gruodžio 6 d. dėl veiksmo, kurio ėmėsi Jungtinės Karalystės sveikatos ir saugos tarnyba, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinį produktą „Micronclean Hand Sanitiser“, pratęsimo (pranešta dokumentu Nr. C(2021) 8736) (Tekstas autentiškas tik anglų kalba)

2021 12 10   
               
               
                  LT
               
               
                  Europos Sąjungos oficialusis leidinys
               
               
                  L 444/108
               
            
         KOMISIJOS ĮGYVENDINIMO SPRENDIMAS (ES) 2021/2185
         2021 m. gruodžio 6 d.
         dėl veiksmo, kurio ėmėsi Jungtinės Karalystės sveikatos ir saugos tarnyba, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinį produktą „Micronclean Hand Sanitiser“, pratęsimo
         
            
               (pranešta dokumentu Nr. C(2021) 8736)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą, kartu su Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos protokolo dėl Airijos ir Šiaurės Airijos 5 straipsnio 4 dalimi,
         kadangi:
         
                     (1)
                  
                  
                     2020 m. lapkričio 20 d. Jungtinės Karalystės sveikatos ir saugos tarnyba (toliau – Jungtinės Karalystės kompetentinga institucija) pagal Reglamento (ES) Nr. 528/2012 55 straipsnio 1 dalies pirmą pastraipą priėmė sprendimą leisti iki 2021 m. gegužės 19 d. tiekti rinkai ir naudoti biocidinį produktą „Micronclean Hand Sanitiser“ (toliau – veiksmas). Pagal to reglamento 55 straipsnio 1 dalies antrą pastraipą JK kompetentinga institucija informavo Komisiją ir valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis Jungtinės Karalystės kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. 2020 m. kovo 11 d. Pasaulio sveikatos organizacija (PSO) paskelbė, kad koronaviruso ligos (COVID-19) protrūkis gali būti laikomas pandemija. Jungtinės Karalystės Vyriausybė paskelbė, kad Jungtinei Karalystei kyla didelė rizika, tad 2020 m. kovo 23 d. įsigaliojo ribojamosios priemonės. Kaip prevencinę kovos su COVID-19 plitimu priemonę ir alternatyvą rankų plovimui vandeniu ir muilu PSO rekomenduoja naudoti alkoholinius rankų dezinfekantus;
                  
               
                     (3)
                  
                  
                     produkto „Micronclean Hand Sanitiser“ sudėtyje yra veikliosios medžiagos propan-2-olio. Propan-2-olis patvirtintas naudoti 1-o tipo biocidiniams produktams (asmens higienos priemonėms), apibrėžtiems Reglamento (ES) Nr. 528/2012 V priede, gaminti;
                  
               
                     (4)
                  
                  
                     nuo COVID-19 protrūkio pradžios Jungtinėje Karalystėje itin išaugo rankų dezinfekantų paklausa, todėl tokių gaminių trūkumas tapo beprecedentis. Iki veiksmo pradžios Jungtinėje Karalystėje pagal Reglamentą (ES) Nr. 528/2012 buvo leidžiama naudoti labai nedaug rankų dezinfekantų. COVID-19 kelia didelę grėsmę Jungtinės Karalystės visuomenės sveikatai, tad siekiant kontroliuoti jo plitimą būtini papildomi rankų dezinfekantai;
                  
               
                     (5)
                  
                  
                     2021 m. gegužės 27 d. Komisija gavo Jungtinės Karalystės kompetentingos institucijos Šiaurės Airijos sveikatos ir saugos tarnybos vardu pateiktą pagrįstą prašymą leisti Jungtinėje Karalystėje, kiek tai susiję su Šiaurės Airija, pratęsti veiksmą pagal Reglamento (ES) Nr. 528/2012 55 straipsnio 1 dalies trečią pastraipą. Pagrįstas prašymas buvo pateiktas susirūpinus, kad COVID-19 gali kelti grėsmę visuomenės sveikatai ir po 2021 m. gegužės 19 d., tad, atsižvelgiant į tai, būtina leisti tiekti rinkai papildomus rankų dezinfekantus siekiant suvaldyti COVID-19 keliamą grėsmę;
                  
               
                     (6)
                  
                  
                     pasak Jungtinės Karalystės kompetentingos institucijos, rankų dezinfekavimo priemonių paklausa tebėra didelė, todėl Jungtinėje Karalystėje, kiek tai susiję su Šiaurės Airija, reikia pratęsti veiksmą;
                  
               
                     (7)
                  
                  
                     bendrovės, kurioms pagal Reglamento (ES) Nr. 528/2012 55 straipsnio 1 dalies pirmą pastraipą buvo taikomos nukrypti leidžiančios nuostatos dėl rankų dezinfekantų po to, kai PSO paskelbė apie pandemiją, paragintos kuo skubiau kreiptis dėl produkto autorizacijos įprasta tvarka. Tačiau kol kas Jungtinės Karalystės kompetentinga institucija negavo jokių naujų paraiškų dėl produkto autorizacijos įprasta tvarka;
                  
               
                     (8)
                  
                  
                     kadangi COVID-19 ir toliau kelia pavojų visuomenės sveikatai, o Jungtinėje Karalystėje, kiek tai susiję su Šiaurės Airija, to pavojaus neįmanoma tinkamai suvaldyti, jei papildomų rankų dezinfekantų neleidžiama tiekti rinkai, tikslinga leisti Jungtinės Karalystės kompetentingai institucijai pratęsti šį veiksmą Jungtinėje Karalystėje, kiek tai susiję su Šiaurės Airija;
                  
               
                     (9)
                  
                  
                     atsižvelgiant į tai, kad veiksmo galiojimas baigėsi 2021 m. gegužės 19 d., šis sprendimas turėtų būti taikomas atgaline data;
                  
               
                     (10)
                  
                  
                     šiame sprendime numatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Jungtinės Karalystės sveikatos ir saugos tarnyba, veikianti Šiaurės Airijos sveikatos ir saugos tarnybos vardu, gali iki 2022 m. lapkričio 21 d. pratęsti veiksmą, kuriuo leidžiama Jungtinėje Karalystėje, kiek tai susiję su Šiaurės Airija, tiekti rinkai ir naudoti biocidinį produktą „Micronclean Hand Sanitiser“.
         
         
            2 straipsnis
            Šis sprendimas skirtas Jungtinės Karalystės Sveikatos ir saugos tarnybai, veikiančiai Šiaurės Airijos sveikatos ir saugos tarnybos vardu.
            Jis taikomas nuo 2021 m. gegužės 20 d.
         
         
            Priimta Briuselyje 2021 m. gruodžio 6 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.